REZOLUTË
PËR VLERËSIMIN E VEPRIMTARISË SË AUTORITETIT TË MEDIAVE AUDIOVIZIVE PËR VITIN 2019

Kuvendi i Shqipërisë,
Duke njohur AMA-n si një institucion të pavarur dhe autoritet rregullator në fushën e shërbimeve të transmetimeve audio dhe audiovizive dhe shërbimeve të tjera mbështetëse në territorin e Republikës së Shqipërisë;  
 Duke e konsideruar procesin e digjitalizimit, si një proces shumë të rëndësishëm, i cili, nga njëra anë, bën të mundur që numri i kanaleve falas dhe me cilësi më të lartë transmetimi për qytetarët (shikuesit) të rritet në mënyrë të ndjeshme dhe, nga ana tjetër, i hap rrugë futjes së teknologjive të reja në fushën mobile, ofrimit të shërbimeve të reja inovative, me cilësi më të lartë për qytetarët, si dhe përdorimit sa më efektiv të spektrit të frekuencave;
 Duke konsideruar që rritja e numrit të operatorëve prodhues të kontentit audioviziv në Shqipëri i krijon mundësi publikut të ketë një gamë më të madhe zgjedhjeje në programe, si dhe rrit konkurrencën në treg, duke u ardhur në ndihmë qytetarëve të kenë më shumë mundësi zgjedhjeje;   
 Duke konsideruar që një ndër objektivat kryesorë të AMA-s është që të gjitha shërbimet audiovizive të përmbushin sa më mirë nevojat e qytetarëve të Republikës së Shqipërisë, duke respektuar gjuhën dhe larminë e traditave, besimet fetare, kulturën dhe moralin e qytetarëve, ruajtjen dhe mbështetjen e vlerave demokratike, të përcaktuara në Kushtetutë, dhe, veçanërisht, lirinë e shprehjes dhe të medias,  
Ka marrë në shqyrtim veprimtarinë e Autoritetit të Mediave Audiovizive (AMA) gjatë vitit 2019 dhe vlerëson:
- Punën e bërë nga AMA, për fushatën e informimit të qytetarëve për finalizimin e procesit të digjitalizimit, më 1 tetor 2019, në dy qarqet me popullsi më të madhe në vend, Tiranë dhe Durrës. Mbyllja me sukses e këtij procesi për Tiranën dhe për Durrësin kishte një rëndësi të veçantë, duke pasur parasysh shtyrjet e procesit dhe problematikat e hasura gjatë vitit 2018, të cilat krijuan vështirësi për qytetarët shqiptarë si për sa i takon teknologjisë së dekoderave, ashtu edhe për disponibilitetin e tyre;  
- Punën e bërë nga AMA për organizimin e tryezës së dytë të diskutimit “Rregullimi ligjor në marrëdhëniet e punës së gazetarëve në transmetimet audiovizive”, si një iniciativë në funksion të mbrojtjes dhe të forcimit të të drejtave të punës dhe të drejtave sociale të gazetarëve;
- Punën e bërë nga AMA për ngritjen e një grupi pune për ndryshimet e miratuara në legjislacionin e BE-së në fushën e mediave; ky grup pune në përfundim të analizës së thelluar të dokumentit do të sugjerojë edhe ndryshimet e nevojshme, që do të bëhen pjesë e legjislacionit të brendshëm;
- Punën e bërë nga AMA për monitorimin në tri fushat kryesore: atë të monitorimit të reklamave tregtare në lajmet informative, të produkteve mjekësore dhe të mbrojtjes së fëmijëve, monitorim i cili është shoqëruar me tërheqje vëmendjeje të OSHMA-së për rastet e evidentuara; 
- Intensifikimin e bashkëpunimit mes AMA-s dhe Agjencisë Shtetërore për të Drejtat dhe Mbrojtjen e Fëmijëve në Ministrinë e Shëndetësisë dhe të Mbrojtjes Sociale, si një agjenci e cila ndjek drejtpërdrejt problemet që lidhen me fëmijët, duke i referuar pranë Këshillit të Ankesave rastet e evidentuara në mediat audiovizive; 
- Nënshkrimin e marrëveshjes së bashkëpunimit me Ministrinë e Financave dhe Ekonomisë për mbrojtjen e interesit të përgjithshëm të konsumatorëve në fushën e mediave audiovizive, gjatë praktikave tregtare të ofrimit të shërbimeve nga operatorët; 
- Ngritjen e Bordeve të Shqyrtimit të Ankesave pranë OSHMA-së, sipas udhëzimit përkatës; tashmë të gjitha televizionet me licencë kombëtare dhe ato informative kanë krijuar bordet e tyre, që janë funksionale; 
- Punën e bërë nga AMA dhe organizimin e aktiviteteve për përmbajtjen e Kodit të Transmetimit, sensibilizimin për ta respektuar atë, si dhe thekson nevojën për bashkëpunim të vazhdueshëm ndërinstitucional dhe me median, në mënyrë që të vijojë ndërgjegjësimi i medias për këto çështje; 
- Punën e bërë nga AMA për hartimin dhe miratimin e kuadrit të nevojshëm nënligjor, përmes miratimit të një sërë akteve të reja rregullatore, me qëllim që brenda kuadrit ligjor të mbështetet dhe lehtësohet veprimtaria e subjekteve të fushës,
Kërkon që e Autoriteti i Mediave Audiovizive (AMA), për vitin 2020, të angazhohet në këto drejtime:
- Të tregojë kujdesin e nevojshëm për procesin e mbylljes së transmetimeve analoge në afatin e ri të vendosur nga AMA më 30 qershor 2020 për qarqet Elbasan, Shkodër, Lezhë dhe Vlorë, në mënyrë që  qytetarët e këtyre qarqeve të jenë të parapërgatitur dhe të mirinformuar, si dhe të vijojë fushatën e informimit të qytetarëve në qarqet përkatëse deri në mbylljen e plotë të procesit të digjitalizimit, fushatë e cila duhet të përmbajë informacione sa më praktike, me gjuhë sa më të thjeshtë, ilustrime konkrete dhe imazhe për teknologjinë që duhet përdorur dhe duke theksuar se tregu i dekoderave DVB –T2 është treg i hapur dhe këta dekodera mund të sigurohen në çdo pikë shitjeje të pajisjeve elektronike; 
- Të vijojë bashkëpunimin me operatorët audiovizivë në treg, si dhe institucionet përkatëse për  mbylljen e transmetimeve analoge në qarqet e mbetura të vendit, duke mbajtur në mënyrë të vazhdueshme të informuar Kuvendin e Shqipërisë për afatet, masat e marra dhe ecurinë e këtij procesi të rëndësishëm deri në përfundim të tij;
- Duke pasur parasysh realitetin e ri kur mediat, bazuar në internet, kanë një zhvillim të pandalur dhe efekt të jashtëzakonshëm në industrinë mediatike, Kuvendi i Shqipërisë nxit AMA-n që të jetë proaktive në krijimin e një kuadri rregullator për mediat online, si dhe vlerësimin e akteve normative për median, nëse ato mund të gjejnë zbatim, edhe për mediat online; 
- Të luajë një rol proaktiv në bashkëpunimin me aktorët dhe faktorët përkatës, duke bërë të mundur që, nga njëra anë, të bëhen përmirësimet e nevojshme ligjore në favor të marrëdhënieve më të mira të punës së gazetarëve dhe, nga ana tjetër, të nxitet një proces vetërregullimi. Të dyja këto procese së bashku çojnë në arritjen e rezultateve konkrete për mbrojtjen dhe forcimin e të drejtave të punës dhe të drejtave sociale të gazetarëve shqiptarë, shqetësim i cili theksohet në mënyrë të veçantë edhe në raporte të ndryshme ndërkombëtare (rekomandime të BE-së, raporti Freedom House 2019, Reporters Without Borders etj.), si një çështje që ka ndikim të drejtpërdrejtë në lirinë e medias; 
- Për çështje dhe problematika të pazgjidhura, që kanë të bëjnë me mbrojtjen e konsumatorit, si dhe për problematika dhe rekomandime të tjera, që kanë lidhje me fushën e mediave audiovizive, krahas vijimit të komunikimit me institucionet qeveritare përkatëse, AMA të mbajë të informuar dhe të bashkëpunojë me komisionin përgjegjës në Kuvendin e Shqipërisë, me qëllim zgjidhjen e tyre; 
- Nxit AMA-n në organizimin e aktiviteteve dhe krijimin e hapësirave të dobishme për të diskutuar me të gjitha grupet e interesit për aspekte të mbulimit në reklamat audiovizive të problematikave që lidhen me fëmijët; në të njëjtën kohë kërkon nga AMA që të bashkëpunojë me të gjithë aktorët për propozime që lidhen me përmirësime në kuadrin rregullator në këtë fushë; 
- Duke pasur parasysh rëndësinë që ka në funksion të interesit publik vijueshmëria e transmetimeve televizive të televizioneve lokale, që janë thelbësore për zhvillimin e demokracisë dhe përfaqësimin e komuniteteve të ndryshme në sferën publike të një vendi, edhe pas kalimit në transmetimet numerike, AMA, për zgjidhjen e problematikave, krahas vazhdimit të komunikimit me institucionet përkatëse, të mbajë të informuar dhe të bashkëpunojë me komisionin përgjegjës në Kuvendin e Shqipërisë;
- Të ndërmarrë hapa konkretë konform ligjit për zbatimin e plotë të detyrimit ligjor të operatorëve audiovizivë me licencë kombëtare për transmetimet me bazë gjuhën e shenjave, për të garantuar të drejtën e informimit përmes mediave audiovizive të çdo qytetari në vend; 
- Të marrë masat e nevojshme për zbatimin e rekomandimeve të Kontrollit të Lartë të Shtetit për parandalimin e sulmeve apo hyrjeve të paautorizuara në sistemet TIK të institucionit, menaxhimin e riskut lidhur me infrastrukturën TIK; këto rekomandime kanë një rëndësi të veçantë për mirëfunksionimin dhe sigurinë e sistemeve të teknologjisë së informacionit dhe komunikimit të AMA-s;
- Të bashkëpunojë me AKEP-in dhe MIE-në për përcaktimin e hapave të procesit dhe nevojat për ndryshime ligjore për lirimin e brezit 700 MHz (brezi DD2) dhe dhënien në përdorim të tij për rrjetet e lëvizshme, kërkesë kjo edhe nga rekomandimet e Komisionit Evropian. Procesi i lirimit të brezit DD2 do të ketë impakt të ndjeshëm në tregun audioviziv, duke qenë se ky brez aktualisht është në përdorim nga operatorët privatë kombëtarë numerikë të licencuar nga AMA;
[bookmark: _GoBack]- Kuvendi i Shqipërisë nxit konkretizimin e bashkëpunimit të AMA-s dhe me institucione të tjera ligjzbatuese, aspektet e punës së të cilave lidhen me fushën e veprimit të Autoritetit dhe, njëkohësisht, thekson se me gjithë koordinimin e veprimeve të deritanishme mes AMA-s dhe AKEP-it, akoma nuk është arritur finalizimi i marrëveshjes së bashkëpunimit mes tyre, e cila do t’i japë një dimension të ri jo vetëm parandalimit dhe/ose ndalimit të piraterisë audiovizive online në përputhje me parashikimet ligjore, por edhe bashkëpunimit në drejtime të tjera të përbashkëta, që kanë lidhje me punën e dy institucioneve; 
- Të vijojë të ndjekë çdo ankesë të qytetarëve apo grupeve të interesit, duke i vlerësuar me seriozitet. Fakti që numri i ankesave pranë Këshillit të Ankesave që nga krijimi i tij në prill 2016 ka pasur një rritje progresive nga viti në vit, tregon për rritjen e besimit tek Autoriteti në funksion të interesit publik.

Miratuar në datën 2.7.2020.

KRYETAR
Gramoz Ruçi

